CELEX: 32018D1716
Language: ro
Date: 2018-11-13 00:00:00
Title: Decizia de punere în aplicare (UE) 2018/1716 a Comisiei din 13 noiembrie 2018 de modificare a Deciziei de punere în aplicare 2013/776/UE de stabilire a „Agenției Executive pentru Educație, Audiovizual și Cultură”

14.11.2018   
               
               
                  RO
               
               
                  Jurnalul Oficial al Uniunii Europene
               
               
                  L 286/33
               
            
         DECIZIA DE PUNERE ÎN APLICARE (UE) 2018/1716 A COMISIEI
         din 13 noiembrie 2018
         de modificare a Deciziei de punere în aplicare 2013/776/UE de stabilire a „Agenției Executive pentru Educație, Audiovizual și Cultură”
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 58/2003 al Consiliului din 19 decembrie 2002 de stabilire a statutului agențiilor executive cărora urmează să li se încredințeze anumite sarcini în gestionarea programelor comunitare (1), în special articolul 3,
         întrucât:
         
                     (1)
                  
                  
                     Regulamentul (UE) 2018/1475 al Parlamentului European și al Consiliului (2) stabilește cadrul juridic al Corpului european de solidaritate, care le va oferi tinerilor oportunități de implicare în activități de solidaritate. Programul va contribui la abordarea unor nevoi societale nesatisfăcute și la consolidarea comunităților, stimulând, în același timp, dezvoltarea personală, educațională, socială, civică și profesională a tinerilor.
                  
               
                     (2)
                  
                  
                     Gestionarea unei părți a acțiunilor Corpului european de solidaritate implică implementarea unor proiecte tehnice care nu presupun luarea unor decizii politice și care necesită un nivel înalt de expertiză tehnică și financiară pe întreaga durată de desfășurare a proiectului.
                  
               
                     (3)
                  
                  
                     Agenția Executivă pentru Educație, Audiovizual și Cultură („agenția”) a demonstrat o abordare eficace în ceea ce privește gestionarea programelor Uniunii. De-a lungul mai multor ani, a consolidat competența, abilitățile și capacitatea în ceea ce privește gestionarea programelor care i-au fost delegate.
                  
               
                     (4)
                  
                  
                     O analiză cost-beneficiu efectuată în conformitate cu articolul 3 alineatul (1) din Regulamentul (CE) nr. 58/2003 a evidențiat avantajele cantitative și calitative ale delegării către agenție a gestionării unei părți a acțiunilor Corpului european de solidaritate.
                  
               
                     (5)
                  
                  
                     Prin compararea costurilor în raport cu opțiunea gestionării în intern, în urma analizei cost-beneficiu, s-a ajuns la constatarea că este cu 30 % (la valoarea actualizată netă) mai eficace și mai eficient din punctul de vedere al costurilor ca sarcinile să fie gestionate de agenție. Noile activități menite a fi delegate agenției sunt coerente cu mandatul și misiunea actuale ale acesteia. De asemenea, noile activități sunt o continuare a activităților existente ale agenției, cum ar fi proiectele Serviciului european de voluntariat delegate agenției din programul Erasmus+ instituit prin Regulamentul (UE) nr. 1288/2013 al Parlamentului European și al Consiliului (3). În plus, părțile interesate din cadrul Corpului european de solidaritate ar beneficia de experiența acumulată a agenției în ceea ce privește gestionarea programelor. Pe de altă parte, o gestionare în intern ar avea efect perturbator, deoarece activitățile menite a fi delegate nu au fost gestionate niciodată în intern de către direcțiile-generale tutelare, care nu au capacitatea de a le gestiona în intern.
                  
               
                     (6)
                  
                  
                     Așadar, responsabilitatea pentru punerea în aplicare a unor părți din noile acțiuni ale Corpului european de solidaritate în temeiul Regulamentului (UE) 2018/1475 ar trebui să fie atribuită agenției, iar Decizia de punere în aplicare 2013/776/UE a Comisiei (4) ar trebui modificată în consecință.
                  
               
                     (7)
                  
                  
                     Pentru a se asigura punerea în aplicare în mod consecvent de-a lungul timpului a prezentei decizii și a acțiunilor în cauză, este necesar să se garanteze că agenția își îndeplinește sarcinile legate de punerea în aplicare a acestor acțiuni de la data intrării în vigoare a Regulamentului (UE) 2018/1475.
                  
               
                     (8)
                  
                  
                     Măsurile prevăzute în prezenta decizie de punere în aplicare sunt conforme cu avizul Comitetului pentru agențiile executive,
                  
               ADOPTĂ PREZENTA DECIZIE:
         
            Articolul 1
            În Decizia de punere în aplicare 2013/776/UE, la articolul 3 alineatul (1) primul paragraf se adaugă următoarea literă (f):
            
               
                           „(f)
                        
                        
                           Corpul european de solidaritate.
                           De asemenea, agenției i se încredințează furnizarea de servicii către alte programe ale Uniunii care contribuie la îndeplinirea obiectivelor Corpului european de solidaritate, menționate la articolul 5 alineatul (3) din Regulamentul de stabilire a cadrului juridic al Corpului european de solidaritate (*1).
                        
                     
         
         
            Articolul 2
            Prezenta decizie intră în vigoare în ziua următoare datei publicării în Jurnalul Oficial al Uniunii Europene.
            Se aplică de la data intrării în vigoare a actului de bază care stabilește cadrul juridic al Corpului european de solidaritate (5).
         
         
            Adoptată la Bruxelles, 13 noiembrie 2018.
            
               
                  Pentru Comisie
               
               
                  Președintele
               
               Jean-Claude JUNCKER
            
         
         
            (1)  JO L 11, 16.1.2003, p. 1.
         
            (2)  Regulamentul (UE) 2018/1475 al Parlamentului European și al Consiliului din 2 octombrie 2018 de stabilire a cadrului juridic al Corpului european de solidaritate și de modificare a Regulamentului (UE) nr. 1288/2013, a Regulamentului (UE) nr. 1293/2013 și a Deciziei nr. 1313/2013/UE (JO L 250, 4.10.2018, p. 1).
         
            (3)  Regulamentul (UE) nr. 1288/2013 al Parlamentului European și al Consiliului din 11 decembrie 2013 de instituire a acțiunii „Erasmus +”: Programul Uniunii pentru educație, formare, tineret și sport și de abrogare a Deciziilor nr. 1719/2006/CE, nr. 1720/2006/CE și nr. 1298/2008/CE (JO L 347, 20.12.2013, p. 50).
         
            (4)  Decizia de punere în aplicare 2013/776/UE a Comisiei din 18 decembrie 2013 de stabilire a „Agenției Executive pentru Educație, Audiovizual și Cultură” și de abrogare a Deciziei 2009/336/CE (JO L 343, 19.12.2013, p. 46).
         
            (5)  A se vedea nota de subsol 2.